**Gradska tržnica d.o.o., Augusta Šenoe 12, Varaždin –Tel. 042-302-956 / Fax 042-302-902 www.varazdinski plac.hr**

**Matični broj:01318853 OIB:31452810613 Žiro račun: Privredna banka Zagreb HR4823400091110219073**

**najava za medije/za objavu odmah**

**5. Festival tikvi na varaždinskome placu**

Bira se najljepša i najveća tikva – vlasnike najtikvi očekuju bogate nagrade

Degustacije i prigodna prodaja savijača, zlevki, gibanica, pita, bučinog kruha i peciva te bučinog ulja

Radionica dekoracija od buče: gostuju profesionalni kuhari iz Minerve

**Varaždin, 19.10.** – Na varaždinskome placu se u **subotu**, **28. listopada** održava **5.** **Festival tikvi**. Tim provodom posjetitelje očekuje obilje proizvoda od tikve koje vrijedi isprobati, radionice i izbor najljepše i najveće tikve, uz atraktivan nastup **KUD-a 'Anka Ošpuh'** iz Ludbrega.

Savijače od maka i tikve, zlevanke, gibanice, pite, kruh i pogače od buče dio su ponude koje će na događaju nuditi udruge žena '**Kelemen'** i **Trnovečko srce'** te obiteljsko poljoprivredno gospodarstvo **Ivana Rožić**. Varaždinski plac ujedno se ističe **najbogatijom ponudom bučinih ulja u regiji** jer nudi ga čak **28 stalnih zakupaca** koji posjeduju važeće certifikate o porijeklu i kvaliteti.

No osim što je ukusna, buča je i omiljena inspiracija za gastrokreativce koji ju rezbare i ukrašavaju, te od njih stvaraju prava umjetnička djela. Posebno atraktivne bit će stoga **radionice izrade dekoracija od buče**. Profesionalne kuharice iz hotela Minerva posjetiteljima će uživo demonstrirati kako se izrađuje primjerice, ukrasna košara. Bit će tu još mnogih iznenađujućih oblika, a svi zainteresirani moći će naučiti ovu vještinu.

Povodom Festivala tikve Gradska tržnica organizirala je i **natječaj za učenike 3. i 4. razreda**, za **izbor najljepše bundeve**, u kojemu sudjeluju **varaždinske II., IV., VI. i VII. osnovna škola**. Najljepši primjerci bit će izloženi na Festivalu, a najbolji će sudionici biti nagrađeni **zdravim slatkim paketima s varaždinskog placa**.

Osim ovoga, nagrađeni će biti i svi vlasnici koje je priroda obdarila najvećim primjercima tikava. Na Festivalima tikve održanima na placu 2013. i 2014. godine, pobjedu u izboru najveće tikve odnio je **Marijan Vrček iz Jalkovca**. Zanimljivo će biti vidjeti hoće li ove godine nastaviti tradiciju ili će mu se pojaviti vjerodostojan izazivač. U svakome slučaju, vrijedi pokušati jer **nagrada za trećeplasiranu tikvu iznosi četiristo**, **drugoplasiranu šesto**, dok će **vlasnik najveće tikve** biti nagrađen sa čak **tisuću kuna**. Svi zainteresirani natjecatelji više informacija mogu dobiti u Gradskoj tržnici.

Festival tikve na varaždinskome se placu održava po peti puta i jedan je od najposjećenijih događaja. Pozivaju se stoga svi ljubitelji bučinih delicija da ne propuste ovogodišnje izdanje i još jednu dobru atmosferu subotnjeg prijepodneva 'vu Varaždinu na placu'.

**Gradska tržnica d.o.o.**

direktor Predrag Ciglar

E-mail: direktor@varazdinskiplac.hr

Tel: 042.302.956